b'\n_START_ARTICLE_\nJuho H\xc3\xa4rm\xc3\xa4nen\n_START_PARAGRAPH_\nJuho Aarne Vilhelm H\xc3\xa4rm\xc3\xa4nen (12. maaliskuuta 1898 Alah\xc3\xa4rm\xc3\xa4 \xe2\x80\x93 14. toukokuuta 1955) oli suomalainen j\xc3\xa4\xc3\xa4k\xc3\xa4riluutnantti.\n_START_SECTION_\nPerhe ja koulutus\n_START_PARAGRAPH_\nH\xc3\xa4nen vanhempansa olivat kauppias Juho Emil H\xc3\xa4rm\xc3\xa4nen ja Sanna Maija M\xc3\xa4ki. H\xc3\xa4net vihittiin avioliittoon vuonna 1920 Hilma Susanna Niemel\xc3\xa4n kanssa, joka kuoli vuonna 1935. H\xc3\xa4rm\xc3\xa4nen k\xc3\xa4vi kansakoulun.\n_START_SECTION_\nJ\xc3\xa4\xc3\xa4k\xc3\xa4rikausi\n_START_PARAGRAPH_\nH\xc3\xa4rm\xc3\xa4nen ty\xc3\xb6skenteli liikeapulaisena ennen liittymist\xc3\xa4\xc3\xa4n vapaaehtoisena Saksassa sotilaskoulutusta antavaan j\xc3\xa4\xc3\xa4k\xc3\xa4ripataljoona 27:n 3. komppaniaan 15. marraskuuta 1915. H\xc3\xa4n otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Misse-joella, Riianlahdella ja Aa-joella.\n_START_SECTION_\nSis\xc3\xa4llissodan j\xc3\xa4lkeinen aika\n_START_PARAGRAPH_\nSis\xc3\xa4llissodan j\xc3\xa4lkeen H\xc3\xa4rm\xc3\xa4nen siirrettiin Kaartin j\xc3\xa4\xc3\xa4k\xc3\xa4ripataljoonaan, miss\xc3\xa4 h\xc3\xa4n toimi 3. komppanian v\xc3\xa4\xc3\xa4pelin\xc3\xa4. H\xc3\xa4net siirrettiin edelleen 15. tammikuuta 1919 v\xc3\xa4\xc3\xa4peliksi Keski-Suomen rykmentin 2. komppaniaan, josta h\xc3\xa4n erosi 11. helmikuuta 1919 ja siirtyi liikealalle ollen muun muassa vuodet 1924\xe2\x80\x931928 Australiassa. Suomeen palattuaan h\xc3\xa4n jatkoi liikemiehen\xc3\xa4 Alah\xc3\xa4rm\xc3\xa4ss\xc3\xa4.'